১৫ ও ১৬ এপ্রিল ভুবনেশ্বরে বিজেপির কর্মসমিতির বৈঠক। অথচ অমিত শাহের টিমের প্রায় এক তৃতীয়াংশ পদই এখন ফাঁকা। কেউ মুখ্যমন্ত্রী হয়েছেন, কেউ মন্ত্রী। ফলে কর্মসমিতির আগে নতুন নেতাদের দিয়ে সেই পদ পূরণ করতে হবে। তাই সামনের সপ্তাহের মধ্যেই বিজেপি সভাপতিকে সংগঠনের রদবদলের কাজ সেরে ফেলতে হবে। যদিও নরেন্দ্র মোদীর মন্ত্রিসভায় রদবদল হবে সংসদের অধিবেশনের পরে। এই মুহূর্তে অমিত শাহের টিমে ২ জন সাধারণ সম্পাদক, ৪ জন সচিব, ২ জন উপ-সভাপতি, ১ জন কোযাধ্যক্ষের পদ খালি রয়েছে। এর পাশাপাশি মহিলা মোর্চা, ওবিসি মোর্চা ও মিডিয়ার দায়িত্বেও কেউ নেই। অসম, ঝাড়খণ্ড, অন্ধ্রপ্রদেশ, হিমাচল, গুজরাতের পর্যবেক্ষকের পদও শূন্য। সামনে হিমাচল ও গুজরাতের বিধানসভা ভোট। তার পাশাপাশি কেশবপ্রসাদ মৌর্য উত্তরপ্রদেশের উপ-মুখ্যমন্ত্রী হওয়ার পর সে রাজ্যে নতুন সভাপতি আনতে হবে। যদিও দলের এক নেতার মতে, সভাপতি চাইলে পুরনো টিম দিয়েই কাজ চালিয়ে নিতে পারেন। অতীতেও অনেক শূন্য পদ রেখেই অমিত শাহ টিম চালিয়েছেন। সিদ্ধার্থনাথ সিংহ, শ্রীকান্ত শর্মারা উত্তরপ্রদেশে মন্ত্রী হওয়ার পরে অমিত শাহ এত তাড়াতাড়ি সেই পদ পূরণ করবেন, নাকি মোদীর মন্ত্রিসভা রদবদলের জন্য অপেক্ষা করবেন, সেটাই দেখার।